b'\n_START_ARTICLE_\nHiekkalinna\n_START_PARAGRAPH_\nHiekkalinna on hiekasta ja vedest\xc3\xa4 yleens\xc3\xa4 hiekkarannalle rakennettu hiekkaveistos, joka on nimens\xc3\xa4 mukaisesti linnan muotoinen. Hiekkalinnoja rakennetaan usein huvin tai taiteen vuoksi, mutta niiden rakentamisessa voidaan my\xc3\xb6s kilpailla.\n_START_SECTION_\nRakentaminen\n_START_PARAGRAPH_\nHiekkalinnan rakentaminen hiekkarannalla aloitetaan ker\xc3\xa4\xc3\xa4m\xc3\xa4ll\xc3\xa4 vett\xc3\xa4 ja kosteuttamalla sill\xc3\xa4 hiekka, jotta siit\xc3\xa4 tulee kiinte\xc3\xa4\xc3\xa4. Sitten hiekka voidaan laittaa tiiviisti \xc3\xa4mp\xc3\xa4reihin, joista se kumotaan rannalle torneiksi. Seiniin tehd\xc3\xa4\xc3\xa4n ovia ja ikkunoita lapiolla, ja linnan ymp\xc3\xa4rille voidaan kaivaa vallihauta. Lopuksi linna voidaan koristella esimerkiksi kivin ja kankain.\n_START_SECTION_\nHiekan rakenne ja koossapysyminen\n_START_PARAGRAPH_\nHiekkalinna pysyy koossa, koska vesi muodostaa hiekanjyvien v\xc3\xa4lille pieni\xc3\xa4 siltoja ja veden pintaj\xc3\xa4nnitys pit\xc3\xa4\xc3\xa4 hiekanjyv\xc3\xa4t yhdess\xc3\xa4. Kun veden m\xc3\xa4\xc3\xa4r\xc3\xa4 ylitt\xc3\xa4\xc3\xa4 1\xc2\xa0% hiekan m\xc3\xa4\xc3\xa4r\xc3\xa4st\xc3\xa4, vesi alkaa ker\xc3\xa4\xc3\xa4nty\xc3\xa4 yhteen, mink\xc3\xa4 seurauksena hiekka ei en\xc3\xa4\xc3\xa4 merkitt\xc3\xa4v\xc3\xa4sti kiinteydy. Kun veden m\xc3\xa4\xc3\xa4r\xc3\xa4 ylitt\xc3\xa4\xc3\xa4 10\xc2\xa0%, hiekka voi alkaa valua. Veden osuus voi olla v\xc3\xa4lilt\xc3\xa4 1\xe2\x80\x9320%, jotta hiekka pysyy koossa . Hiekan ja veden ihanteellinen suhde on 8:1.\n_START_SECTION_\nKilpailuja ja n\xc3\xa4yttelyit\xc3\xa4\n_START_PARAGRAPH_\nLappeenrannassa rakennetaan vuosittain Lappeenrannan Hiekkalinna, joka on Pohjolan kookkain lajissaan. Sit\xc3\xa4 ei kuitenkaan tehd\xc3\xa4 pelk\xc3\xa4st\xc3\xa4\xc3\xa4n hiekasta ja vedest\xc3\xa4, vaan linnaa lujitetaan erityisell\xc3\xa4 liima-aineella. Australian Frankstonissa j\xc3\xa4rjestet\xc3\xa4\xc3\xa4n vuosittainen hiekkaveistosn\xc3\xa4yttely. Floridan Fort Myers Beachissa j\xc3\xa4rjestet\xc3\xa4\xc3\xa4n vuosittainen hiekkaveistosten maailmanmestaruuskilpailu.'